**Vedtægter for "DANSK SELSKAB FOR KLINISK ORAL FYSIOLOGI" (DSKOF)**

§ 1 Selskabets navn er "DANSK SELSKAB FOR KLINISK ORAL FYSIOLOGI". Som internationalt navn for Selskabet benyttes: "Danish Society for Clinical Oral Physiology and Temporomandibular disorders".

§ 2 Selskabets formål er at udbrede kendskabet til og fremme udviklingen af klinisk oral fysiologi i bred odontologisk, biologisk og social sammenhæng.

 Klinisk oral fysiologi omfatter diagnostik og behandling af orofacialesmerter, smagsforstyrrelser og af lidelser i spytkirtler, mundslimhinder, kæber, kæbeled og tyggemuskler, herunder temporomandibulær dysfunktion (TMD).

. Formålet søges opfyldt ved kursus- og foredragsvirksomhed, litteraturformidling og faglige kontakter af klinisk og forskningsmæssig art nationalt såvel som internationalt.

 Foreningen afholder mindst 1 årligt møde.

§ 3 Som medlemmer kan optages personer, der har dansk tandlægeeksamen eller autorisation som dansk tandlæge. Generalforsamlingen kan udnævne honorære medlemmer. Ikke-tandlæger og udenlandske tandlæger kan, efter ansøgning og bestyrelsens skøn, optages som medlemmer. Studerende kan optages som studentermedlemmer til reduceret kontingent.

 Det er muligt for klinikker, såvel offentlige som private at tegne åbne medlemsskaber, således at medlemsskaberne er knyttet til den pågældende klinik. Der kan tegnes flere åbne medlemsskaber til samme klinik.

 Udmeldelse af Selskabet kan ske skriftligt til kassereren inden regnskabsårets start den 1. januar. Bestyrelsen kan efter forudgående varsel slette et medlem på grund af kontingentrestance ud over 6 måneder. Samtidig med indkaldelse til årsmøde og ordinær generalforsam­ling udsendes medlemsliste ajourført per 31. oktober.

§ 4 Generalforsamlingen er Selskabets øverste myndighed. Den afholdes i forbindelse med det årlige møde og indvarsles skriftligt med mindst 14 dages varsel til med­lemmerne.

 Dagsordenen skal indeholde følgende punkter:

 Valg af dirigent

 Formandens beretning

 Fremlæggelse og godkendelse af det reviderede regnskab

 Fastlæggelse af kontingent for ordinære medlemmer og for studentermedlemmer

 Indkomne forslag

 Valg af bestyrelse

 Valg af formand

 Valg af suppleanter

 Valg af revisorer

 Eventuelt

 Forslag til vedtægtsændringer kan vedtages, når mindst 2/3 af de fremmødte stemmer for. Ændringsforslag indsendes til bestyrelsen senest 30 dage før den ordinære ge­neralforsamling. Valg og forslag, der ikke angår vedtægtsændringer, eksklusioner og Selskabets opløsning, afgøres ved simpel stemmeflerhed. Ekstraordinær ge­neralforsamling afholdes, hvis bestyrelsen finder anledning dertil eller senest 1 måned efter, at mindst 1/3 af medlemmerne skriftligt har begæret det under samtidig angivelse af de forslag, der ønskes behandlet. Den ekstraordinære generalforsamling er beslutningsdygtig uanset antallet af fremmødte medlemmer. På en ekstraordinær generalforsamling kan kun behandles forslag, der er angivet i dagsordenen.

§ 5 Kontingentet fastsættes på den ordinære generalforsamling. Selskabets regnskabsår går fra 1. november til den 31. oktober. Regnskabet tilstilles Selskabets revisorer til gennemgang og underskrift. Kontingentet dækker regnskabsåret. Revisorerne vælges for 1 år på den ordinære generalforsamling. Genvalg kan finde sted.

 Medlemmer, der er udnævnt til æresmedlemmer er kontingentfrie.

§ 6 Selskabet ledes af en bestyrelse på mindst 5 medlemmer, heraf om muligt mindst 1 repræsentant fra hver tandlægeskole, 1 fra den offentlige tandpleje og 1 fra privat praksis.

 Bestyrelsen vælges på den ordinære generalforsamling for en 2-årig periode. Formanden udpeges af generalforsamlingen blandt de valgte bestyrelsesmed­lemmer. Genvalg af bestyrelse og af formand kan finde sted, dog højst 2 gange i træk.

 Bestyrelsen, udover formanden, konstituerer sig selv. Efter samlet nyvalg af bestyrelsen afgår 2 af medlemmerne efter 1 år ved lodtrækning, der dog ikke omfatter formanden.

 Der ydes godtgørelse til bestyrelsens medlemmer for deltagelse i bestyrelsesmøder med refusion af afholdte udgifter til transport, herunder fortæring og eventuelt overnatning ifølge bilag.

 På generalforsamlingen vælges endvidere 2 suppleanter for en 2-årig periode. Genvalg kan finde sted, dog højst 2 gange i træk.

§ 7 Selskabet kan opløses, såfremt en ordinær eller ekstraordinær generalforsamling med 2/3's flertal af de fremmødte beslutter det. Der træffes samtidig beslutning om anvendelse af Selskabets midler.

§ 8 Dansk Selskab for Klinisk Oral Fysiologi kan uddele en pris til en yngre dansk tandlæge, der har dokumenteret interesse for forskning og formidling inden for fagom­rådet Klinisk Oral Fysiologi. Uddeling af prisen kan hyppigst finde sted hvert tredje år.

 Prisen, der bærer navnet "TMD-prisen", består af et diplom og et pengebe­løb, hvis størrelse fastsættes af bestyrelsen, normalt kr. 10.000,00.

 Prismodtageren udpeges af bestyrelsen for Dansk Selskab for Klinisk Oral Fysiologi i enighed. Prismodtageren er pligtig at holde en forelæsning i relation til prisen ved samme eller først følgende årsmøde i selskabet.

*Vedtaget ved Selskabets stiftende generalforsamling den 25. april 1985 med ændringer vedtaget ved den ordinære generalforsamling den 8. november 1985, den ordinære generalforsamling den 2. november 1990, den ordinære generalfor­sam­ling den 7. oktober 1994, den ordinære generalfor­sam­ling den 2. februar 1996, den ordinære generalfor­sam­ling den 31. januar 1997, den ordinære generalfor­samling den 30. januar 1998, den ordinære generalforsamling den 29. januar 1999,* *den ordinære generalforsamling den 28. januar 2000 med efterfølgende korrektion 26. januar 2001, og den ordinære generalforsamling den 30. januar 2003, den ordinære generalforsamling den 30. januar 2004, den ekstraordinære generalforsamling 29, maj 2010, den ordinære generalforsamling 28.januar 2011, den ordinære generalforsamling 27. januar 2012, den ordinære generalforsamling 25. januar 2013 og den ordinære generalforsamling 29.januar 2016*